कहा- विधानसभा में विपक्ष का नेता नहीं रहना; पार्टी संगठन में काम करना चाहता हूं
Ajit Pawar on Sharad Pawar leadership; Mamta, Nitish and Kejriwal; अजित पवार ने बुधवार को कहा कि राष्ट्रवादी कांग्रेस पार्टी (NCP) अध्यक्ष शरद पवार ममता बनर्जी, अरविंद केजरीवाल और नीतीश कुमार से बड़े नेता हैं।
अजित पवार ने बुधवार को कहा कि राष्ट्रवादी कांग्रेस पार्टी (NCP) अध्यक्ष शरद पवार ममता बनर्जी, अरविंद केजरीवाल और नीतीश कुमार से बड़े नेता हैं। यह बात उन्होंने NCP के 24वें स्थापना दिवस के मौके पर मुंबई में आयोजित कार्यक्रम में कही। इस दौरान शरद पवार, सुप्रिया सुले और छगन भुजबल समेत कई बड़े नेता मौजूद थे।
अजित पवार ने यह भी कहा कि उन्हें विधानसभा में विपक्ष के नेता की जिम्मेदारी से मुक्त कर दिया जाए और संगठन में कोई जिम्मेदारी दी जाए। 
अजित ने कहा- कभी विपक्ष का नेता नहीं बनना चाहता था
अजित पवार ने कहा- मुझसे कहा गया है कि विधानसभा में विपक्ष के नेता के तौर पर मैं सख्त व्यवहार नहीं करता हूं। दरअसल, मैं कभी लीडर ऑफ अपोजीशन बनना ही नहीं चाहता था, लेकिन विधायकों की मांग पर पद स्वीकार कर लिया था। 
उन्होंने पार्टी लीडरशिप से कहा कि मुझे पार्टी संगठन में कोई भी पोस्ट दे दीजिए। मैं उस पोस्ट के साथ पूरा न्याय करूंगा। पवार को पिछले साल उद्धव सरकार गिरने के बाद विधानसभा में विपक्ष का नेता बनाया गया था। 
अजित बोले- जरूरी होने पर बदलाव किए जाने चाहिए
अजित पवार ने कहा कि अगर ममता बनर्जी, अरविंद केजरीवाल, जगन मोहन रेड्डी और के चंद्रशेखर राव अपने दम पर राज्यों में सरकार बना सकते हैं तो शरद पवार तो इन सबसे बड़े नेता हैं। ऐसे में NCP अपने दम पर महाराष्ट्र जीतने की दिशा में काम क्यों नहीं कर सकती। 
उन्होंने कहा कि आत्मनिरीक्षण जरूरी है। अगर जरूरी हो तो बदलाव भी किए जाने चाहिए। 
प्रकाश अंबेडकर और BRS को नजरअंदाज नहीं कर सकते: अजित 
अजित पवार ने कार्यक्रम में कहा कि चंद्रशेखर राव की भारत राष्ट्र समिति (BRS) और प्रकाश अंबेडकर की वंचित बहुजन अघाड़ी को नजरअंदाज नहीं कर सकते। 2019 में वंचित बहुजन अघाड़ी ने कांग्रेस-NCP के गठबंधन को नुकसान पहुंचाया था। हमें यह सुनिश्चित करना होगा कि एक सोच वाली पार्टियों के बीच वोटों का बंटवारा न हो। 
पवार ने सुप्रिया सुले को बनाया कार्यकारी अध्यक्ष
10 जून को पार्टी प्रमुख शरद पवार की बेटी सुप्रिया सुले और प्रफुल्ल पटेल को नया कार्यकारी अध्यक्ष बनाया गया था। सुप्रिया को महाराष्ट्र, पंजाब और हरियाणा की जिम्मेदारी दी गई है। प्रफुल्ल पटेल को मध्य प्रदेश, राजस्थान और गोवा की जिम्मेदारी दी गई। वहीं, भतीजे अजित पवार को कोई जिम्मेदारी नहीं दी गई थी। पूरी खबर पढ़ें...